### NN 40/2025 (7.3.2025.), Odluka o porezima Općine Privlaka

Općina Privlaka

569

Na temelju članka 20. stavka 1. i članka 42. Zakona o lokalnim porezima (»Narodne novine«, br. 115/16, 101/17, 114/22, 114/23 i 152/24) i članka 29. Statuta Općine Privlaka (Službeni vjesnik Vukovarsko-srijemske županije br. 4/18., 3/20. i 4/21.), Općinsko vijeće Općine Privlaka na svojoj 30. sjednici održanoj 24. veljače 2025., donosi

ODLUKU

O POREZIMA OPĆINE PRIVLAKA

I. TEMELJNA ODREDBA

Članak 1.

Ovom se Odlukom propisuju vrste poreza koji pripadaju Općini Privlaka, visina poreza i visina stope poreza te nadležno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

II. VRSTE POREZA

Članak 2.

Lokalni porezi Općine Privlaka su:

1. porez na nekretnine

2. porez na potrošnju

3. porez na korištenje javnih površina.

III. POREZ NA NEKRETNINE

Članak 3.

Porez na nekretnine na području Općine Privlaka plaća se u visini od 1,00 EUR/m² korisne površine nekretnine.

Poslove utvrđivanja, evidentiranja, nadzora, naplate i ovrhe radi naplate poreza na nekretnine obavlja Ministarstvo financija, nadležna ispostava Porezne uprave.

IV. POREZ NA POTROŠNJU

Članak 4.

Porez na potrošnju plaća se po stopi od 3%.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, nadležna ispostava Porezne uprave.

V. POREZ NA KORIŠTENJE JAVNIH POVRŠINA

Članak 5.

Porez na korištenje javnih površina plaća fizička ili pravna osoba koja koristi javnu površinu na području Općine Privlaka.

Javnom površinom u smislu ove Odluke, smatraju se ulice, nogostupi, ceste, javni prolazi, parkovi, tržnice, igrališta, parkirališta, zelene površine, travnjaci, zelene površine uz cestu u naselju i izvan naselja čiji je vlasnik Općina Privlaka ili su joj te površine dane na korištenje i održavanje.

Članak 6.

Javne površine mogu se dati na korištenje za postavu ljetnih terasa ili drugih pokretnih objekata kroz određeno vrijeme.

Za korištenje javnih površina iz prethodnog stavka podnosi se zahtjev Jedinstvenom upravnom odjelu Općine Privlaka, koji odobrava korištenje javne površine.

Ukoliko podnositelj zahtjeva ima dospjelog dugovanja prema Općini Privlaka bilo koje osnove, ne može se odobriti korištenje javne površine.

Porez na korištenje javne površine obveznik je dužan platiti prije početka korištenja javne površine, a rješenje izdaje Jedinstveni upravni odjel Općine Privlaka

Članak 7.

Na korištenje javnih površina plaća se porez na svaki m² površine, i to za:

– ljetne terase – 0,25 EUR mjesečno

– prodajne stolove, klupe, zamrzivače – 0,65 EUR po danu

– reklamne panoe – 0,60 EUR po danu.

Na korištenje javnih površina plaća se porez za:

– zabavne sadržaje

– do 30 m² – 26,00 EUR po danu

– od 31 do 100 m² – 130,00 EUR po danu

– preko 100 m² – 400,00 EUR po danu.

Porez na ljetne terase obračunava se u periodu od 1. svibnja do 31. listopada tekuće godine.

Članak 8.

Iznimno, na temelju podnesenog zahtjeva za korištenje javne površine, općinski načelnik od obveze plaćanja poreza na korištenje javne površine može osloboditi neprofitne udruge građana, prodaju poljoprivrednih proizvoda, održavanje akcija zaštite okoliša, humanitarne, kulturne, sportske i druge akcije od interesa za Općinu Privlaka.

Poslove utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Jedinstveni upravni odjel Općine Privlaka.

VI. DAVANJE OVLASTI FINA-i

Članak 9.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5 % od ukupno uplaćenih prihoda od poreza na nekretnine i prihoda od poreza na potrošnju koja na temelju ove Odluke pripada Ministarstvu financija, Poreznoj upravi, obračuna i uplati u državni proračun i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDBE

Članak 10.

Postupci utvrđivanja poreza započeti po odredbama Odluke o općinskim porezima Općine Privlaka (Službeni vjesnik Vukovarsko-srijemske županije, br. 21/17.), koji nisu dovršeni do stupanja na snagu ove Odluke, dovršit će se prema odredbama Odluke o općinskim porezima Općine Privlaka (Službeni vjesnik Vukovarsko-srijemske županije, br. 21/17.)

Članak 11.

Stupanje na snagu ove Odluke, prestaje važiti Odluka o općinskim porezima Općine Privlaka (Službeni vjesnik Vukovarsko-srijemske županije, br. 21/17.)

Članak 12.

Ova Odluka stupa na snagu osmoga dana od dana objave u »Narodnim novinama«, a objavit će se i u Službenom vjesniku Vukovarsko-srijemske županije.

Klasa: 410-09/25-01/01

Urbroj: 2196-22-03-25-1

Privlaka, 24. veljače 2025.

Predsjednik
 Općinskog vijeća
 Josip Rosandić, mag. educ. hist., v. r.